Keywords

Summary



Keywords

1. Lastna sredstva Evropske unije – Carinsko dovoljena raba in uporaba – Sprostitev v prosti promet – Upravljanje s tarifnimi kvotami

(Uredba Komisije št. 2454/93, kakor je bila spremenjena z Uredbo št. 214/2007, členi od 308a do 308c)

2. Lastna sredstva Evropske unije – Carinsko dovoljena raba in uporaba – Sprostitev v prosti promet – Upravljanje s tarifnimi kvotami

(Uredba Komisije št. 2454/93, kakor je bila spremenjena z Uredbo št. 214/2007, členi od 308a do 308c)

3. Lastna sredstva Evropske unije – Povrnitev ali odpust uvoznih ali izvoznih dajatev – Predložitev vloge za povrnitev nacionalnim carinskim organom

(Uredba Sveta št. 2913/92, kakor je bila spremenjena z Uredbo št. 1791/2006, člen 239(2); Uredba Komisije št. 2454/93, kakor je bila spremenjena z Uredbo št. 214/2007, člena 899 in 905(1))

4. Lastna sredstva Evropske unije – Povrnitev ali odpust uvoznih ali izvoznih dajatev – Klavzula pravičnosti, uvedena s členom 239 carinskega zakonika Skupnosti

(Uredba Sveta št. 2913/92, kakor je bila spremenjena z Uredbo št. 1791/2006, člen 239)

Summary

1. Člene od 308a do 308c Uredbe št. 2454/93 o določbah za izvajanje Uredbe št. 2913/92 o carinskem zakoniku Skupnosti, kakor je bila spremenjena z Uredbo št. 214/2007, je treba razlagati tako, da ne nasprotujejo temu, da bi Komisija lahko sprejela odločbo o izključitvi izvajalca iz tarifne kvote, ker je bila ta kvota izčrpana na dan odprtja, ki je bil nedelja, to je dan, ko so carinski organi države članice, v kateri ima zadevni izvajalec sedež, zaprti.

V zvezi s tem Komisija ni odgovorna za nedeljsko zaprtje carinskih uradov v državi članici in ji na podlagi tega ni treba odpravljati razlike v obravnavanju izvajalcev s sedežem v tej državi članici, ki je posledica dejstva, da se delavniki carinskih uradov v navedeni državi članici razlikujejo od delavnikov v ostalih državah članicah.

(Glej točki 36 in 37 ter točko 1 izreka.)

2. Člene od 308a do 308c Uredbe št. 2454/93 o določbah za izvajanje Uredbe št. 2913/92 o carinskem zakoniku Skupnosti, kakor je bila spremenjena z Uredbo št. 214/2007, je treba razlagati tako, da državi članici ne nalagajo, naj Komisijo zaprosi za zadržanje tarifne kvote, da bi zagotovila pravično in nediskriminatorno obravnavo uvoznikov, kadar se ta tarifna kvota odpre na nedeljo, to je na dan, ko so carinski uradi v zadevni državi članici zaprti, in obstaja nevarnost, da bo navedena kvota izčrpana na dan odprtja, glede na to, da so carinski uradi v ostalih državah članicah ob nedeljah odprti.

Takega zadržanja ni mogoče dovoliti, ker bi to nujno pomenilo, da je odprtje take kvote v celotni Uniji odvisno od posebnih okoliščin, ki obstajajo v eni sami državi članici.

(Glej točki 41 in 43 ter točko 2 izreka.)

3. Carinski organ države članice je, razen v primerih iz člena 899(1) Uredbe št. 2454/93 o določbah za izvajanje Uredbe št. 2913/92 o carinskem zakoniku Skupnosti, kakor je bila spremenjena z Uredbo št. 214/2007, pristojen, da sam odloči o zahtevku za povračilo iz člena 239(2) navedene Uredbe št. 2913/92, kakor je bila spremenjena z Uredbo št. 1791/2006, če meni, da Komisija ni storila nobene napake in da zadevni zahtevek ne spada k nobenemu od drugih primerov iz člena 905(1) Uredbe št. 2454/93.

(Glej točko 47 in točko 3 izreka.)

4. Člen 239 Uredbe št. 2913/92 o carinskem zakoniku Skupnosti, kakor je bila spremenjena z Uredbo št. 1791/2006, je treba razlagati tako, da se lahko nanaša na izključitev uvoznika Unije iz tarifne kvote, ki se odpre na nedeljo, če je razlog za izključitev to, da so carinski uradi države članice, v kateri ima ta uvoznik sedež, ob nedeljah zaprti.

Ker namreč uvozniki s sedežem v državi članici, kjer so carinski uradi na dan odprtja tarifne kvote zaprti, nimajo možnosti, da bi bile njihove deklaracije za sprostitev v prosti promet sprejete istega dne kot deklaracije izvajalcev s sedežem v drugih državah članicah, je pravično, da se ta neugoden položaj odpravi z uporabo člena 239 carinskega zakonika Skupnosti.

Glede pogojev za uporabo navedenega člena 239 se v skladu z njegovim odstavkom 1 v povezavi s členom 899(2), prvi pododstavek, Uredbe št. 2454/93 o določbah za izvajanje Uredbe št. 2913/92 uvozne dajatve lahko povrnejo, če primer pomeni posebno situacijo, ki izhaja iz okoliščin, pri katerih ne gre niti za malomarnost niti za goljufivo ravnanje udeleženega. Za tako posebno situacijo je potrebno, da je dolžnik v izjemnem položaju v primerjavi z drugimi izvajalci, ki opravljajo isto dejavnost.

(Glej točke 55, od 58 do 60 in 64 ter točko 4 izreka.)